SKRIFTLIG FORESPØRGSEL P-1557/01

af Ian Hudghton (Verts/ALE) til Kommissionen

(17. maj 2001)

Om: Genetiske modificerede fisk

Det er almindelig kendt, at konventionelt opdrættede fisk regelmæssigt slipper ud i naturen, og følgelig udgør opdræt af genetisk ændrede fisk klart en meget stor risiko, eftersom sådanne fisk bogstavelig talt kan svømme ud i den frie natur.

I Skotland har den eventuelle indførelse af genetisk ændrede laks og den potentielle risiko for, at genetisk ændrede fisk generelt undslipper, vakt frygt for store skader for de naturlige fiskebestande, som i forvejen er i en katastrofal tilbagegang.

Mener Kommissionen, at forsøg med indførelsen af genetisk ændrede fisk i fiskefarme kunne resultere i alvorlige skader på de naturlige fiskebestande, hvis sådanne fisk undslipper og krydses med vilde arter, hvilket vil kunne få ødelæggende virkninger for fiskeriet og aquakulturindustrierne og for forbrugernes tillid?

Hvilke foranstaltninger har Kommissionen truffet i betragtning af de eventuelle risici både for økosystemet, fiskeriet og aquakulturindustrierne og forbrugerne for at sikre, at forbrugerne ikke udsættes for genetisk ændrede fisk, der enten er opdrættet inden for EU eller i tredjelande?

Kan Kommissionen forelægge oplysninger om, hvor langt man er nået i forskningen og udviklingen med hensyn til støtte til genetisk ændrede fisk i EU og forklare og begrunde sin målsætninger for at yde støtte til en sådan forskning i betragtning af de risici, som omgiver udviklingen af sådanne fisk?

Svar afgivet på Kommissionens vegne af Franz Fischler

(20. juni 2001)

Kommissionen erkender, at genetisk modificerede fisk vil kunne forårsage uoprettelig skade på fiskebestande og havmiljøet, hvis de slipper ud i miljøet. Der er i EU-bestemmelserne taget højde for de mulige risici ved aktiviteter, der involverer sådanne organismer.

Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer(1) dækker udsætning af genetisk modificerede organismer (GMO'er), herunder fisk, både i forsøgsøjemed og kommercielt øjemed.

Udsætning i forsøgsøjemed falder ind under bestemmelserne i direktivets del B. Ansøgninger indgives til de medlemsstater, hvor det planlagte forsøg skal finde sted, og det er disse medlemsstater, der skal give tilladelse til forsøgene. Medlemsstaterne skal underrette Kommissionen og de øvrige medlemsstater om sådan udsætning. Oplysninger om udsætning i forsøgsøjemed i EU opbevares endvidere i en offentligt tilgængelig database hos Det Fælles Forskningscenter i Ispra (http://biotech.jrc.it). Kommissionen har indtil nu ikke modtaget anmeldelser af denne art om udsætning af genetisk modificerede fisk i forsøgsøjemed.

Tilladelse til udsætning i kommercielt øjemed udstedes i henhold til del C i direktiv 2001/18/EF via et EU-godkendelsessystem med input fra alle medlemsstater. Tilladelser udstedes kun, hvis der ikke er nogen grund til at tro, at udsætningen får negativ indvirkning på menneskers helbred eller på miljøet. Der er indtil nu ikke indgivet ansøgninger om udsætning af genetisk modificerede fisk, og derfor er der heller ikke udstedt tilladelser.

For at kunne anvende genetisk modificerede fisk eller deraf fremstillede fødevarer eller fødevareingredienser kræves der tilladelse efter forordningen om nye fødevarer (Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(2)). Efter denne forordning må genetisk modificerede fødevarer ikke udgøre en fare for eller vildlede forbrugerne eller afvige så meget fra konventionelle fødevarer, at normal indtagelse af dem vil være ernæringsmæssigt uheldigt for forbrugerne.

Kommissionen medfinansierer for øjeblikket et projekt vedrørende transgen teknologi i forsøgsfisk, hvis formål er at vurdere og nedsætte eventuelle risici i forbindelse med fisk, der er genetisk modificeret ved hjælp af rekombinant DNA-teknologi. Det drejer sig om FAIR-projekt 3482 fra 1997 (fjerde rammeprogram for forskning og teknologisk udvikling), der blev iværksat i januar 1999, og som afsluttes i december 2001. Projektet koordineres af Julius-Maximilian Universität i Würzburg i Tyskland og har partnere i Spanien, Frankrig, Italien, Det Forende Kongerige og Norge. EU-støtten udgør 924 000. Kommissionen har endvidere tidligere medfinansieret fire forskningsprojekter vedrørende genetisk modificerede fisk, men de er nu alle afsluttet. To af disse projekter vedrørte ene og alene biosikkerhed, mens de to øvrige projekter var mere kommercielt orienterede.

For øjeblikket forskes der i kontrol af indsatte geners integration og udtryk og i forbedrede metoder til analyse af transgene fisk. Projektet har ikke til formål at producere transgene fisk med ændrede egenskaber, genetisk at modificere kommercielle fiskearter eller at udsætte genetisk modificerede organismer i miljøet. Forskning af denne art kan i fremtiden bidrage til risikovurdering og beskyttelse og sporing af genetisk modificerede fisk på markedet.

(1) EFT L 106 af 17.4.2001.

(2) EFT L 43 af 14.2.1997.